钦定古今图书集成/历象汇编/庶征典/第118卷 > 宋二
## 钦定古今图书集成/历象汇编/庶征典/第118卷 > 宋二

### 高宗建炎二年地震

按《宋史高宗本纪》不载。　按《五行志》，“建炎二年正月
戊戌，长安地大震，金将娄宿围城，弥旬无外援，乘地
震而入，城遂陷。”

### 绍兴三年地震

按《宋史高宗本纪》，“绍兴三年秋七月，四川地震。八月
甲辰，苏、湖地震，求直言”　按《五行志》，绍兴三年八月
“甲申，地震，平江府、湖州尢甚。是岁，刘豫陷邓、随等州，
金人犯蜀。”

绍兴四年四月，地震。

按《宋史高宗本纪》。不载　按《五行志》云云　按《礼志》。
四年。知枢密院张浚言。“四川自七月以来霖雨地震。
乞制文祀名山大川祈祷。”上曰：“霖雨地震之灾。岂非
兵久在蜀。征发供馈。民怨所致。当修德以应之。又可
祷乎。”

绍兴五年，地震。

按《宋史高宗本纪》。不载。　按《五行志》。“五年五月，行都
地震。”

绍兴六年，地震。

按《宋史高宗本纪》：“六年六月乙巳朔夜地震，己酉，求
直言。”　按《五行志》：“六年六月乙巳夜，地震自西北，有
声如雷，馀杭县为甚。”是冬，刘麟、猊犯顺，寇濠、寿州。
绍兴七年，地震。

按《宋史高宗本纪》。不载　按《五行志》云云。

绍兴二十四年，地震。

按《宋史高宗本纪》。不载。　按《五行志》。二十四年正月
戊寅。地震。

绍兴二十五年，地震。

按：《宋史高宗本纪》：“二十五年三月壬申，地震。”

绍兴二十八年，地震。

按：《宋史高宗本纪》：“二十八年八月甲寅，地震。”

绍兴三十一年，地震。

按：《宋史高宗本纪》：“三十一年三月壬辰，地震。”

绍兴三十二年，孝宗即位，地震。

按《宋史孝宗本纪》：“三十二年五月即位，秋七月戊申
夜，地震。”

### 孝宗隆兴元年地震

按《宋史孝宗本纪》：“隆兴元年五月，成都地震。冬十月
丁丑地震。”　按《五行志》：“隆兴元年十月丁丑地震，六
月甲寅又震。”

隆兴二年，地震。

按：《宋史孝宗本纪》：“二年春正月，福建诸州地震。”

### 乾道二年地震

按《宋史孝宗本纪》不载。　按《五行志》，“乾道二年九月
丙午，地震自西北方。”

乾道四年，地震。

按《宋史孝宗本纪》不载。　按《五行志》：“四年十二月壬
子，石泉军地震三日，有声如雷，屋瓦皆落，时绵竹有
冤狱云。”

### 淳熙元年地震

按《宋史孝宗本纪》不载。　按《五行志》。“淳熙元年十二
月戊辰。地震自东北方。”

淳熙八年，地震。

按：《宋史孝宗本纪》：“八年九月己酉，地震。”

淳熙九年，地震。

按《宋史孝宗本纪》不载。　按《五行志》：“九年十二月壬
寅夜地震。”

淳熙十年，地震。

按《宋史孝宗本纪》不载。　按《五行志》，十年十二月丙

按《宋史孝宗本纪》，十二年五月庚寅，地震。辛卯，福州
地震。　按《杨万里传》，万里为尚左郎官，淳熙十二年
五月，以地震应诏上书曰：“‘‘臣闻言有事于无事之时，
不害其为忠；言无事于有事之时，其为奸也大矣。南
北和好逾二十年，一旦绝使，敌情不测。而或者曰：彼
有五单于争立之祸’。又曰：彼有匈奴困于东方之祸’。
既而皆不验。道涂相传，缮汴京城池，开海州漕渠，又
于河南北签民兵，增驿骑，制马枥，籍井泉，而吾之间
牒不得以入”，此何为者耶？臣所谓言有事于无事之
时者一也。或谓金主北归，可为中国之贺，臣以中国
之忧，正在乎此。此人北归，盖惩创于逆亮之空国而
南侵也。将欲南之，必固北之。或者以身“镇抚其北，而
以其子与婿经营其南也。”臣所谓言有事于无事之
时者二也。臣窃闻论者，或谓缓急淮不可守，则弃淮
而守江，是大不然。昔者吴与魏力争而得合肥，然后
吴始安。李煜失滁、扬二州，自此南唐始蹙。今日弃淮
而保江，既无淮矣，江可得而保乎？臣所谓言有事于
无事之时者三也。今淮东西凡十五郡，所谓守帅，不
知陛下使宰相择之乎？使枢廷择之乎？使宰相择之，
宰相未必为枢廷虑也。使枢廷择之，则除授不自己
出也。一则不为之虑，一则不自己出，缓急败事则曰
“非我也”，陛下将责之谁乎？臣所谓言有事于无事之
时者四也。且南北各有长技，若骑若射，北之长技也；
若舟若步，南之长技也。今为北之计者，日缮治其海
舟，而南之海舟则不闻缮治焉。或曰：“吾舟素具也。”或
曰：“舟虽未具而惮于扰也。”绍兴辛巳之战，山东采石
之功，不以骑也，不以射也，不以步焉，舟焉而已。当时
之舟，今可复用乎？且夫斯民一日之扰，与社稷百世
之安危，孰轻孰重？事固有大于扰者也。臣所谓言有
事于无事之时者五也。陛下以今日为何等时耶？金
人日逼，疆场日扰，而未闻防金人者何策，保疆场者
何道，但闻某日修某礼，文也；某日进某书史也。是以
乡饮理军，以千羽解围也。臣所谓言有事于无事之
时者六也。臣闻古者人君，人不能悟之，则天地能悟
之。今也，国家之事，敌情不测如此，而君臣上下处之
如太平无事之时，是人不能悟之矣。故上天见灾异，
异时荧惑犯南斗，迩日镇星犯端门，荧惑守羽林。臣
书生，不晓天文，未敢以为必然也。至于春正月，日青
无光，若有两日相摩者，兹不曰大异乎？然天犹恐陛
下不信也。至于春日载阳，复有雨雪杀物，兹不曰大
异乎？然天又犹恐，陛下又不信也，乃五月庚寅又有
地震，兹又不曰大异乎？且夫天变在远，臣子不敢奏
也，不信可也；地震在外，州郡不敢闻也，不信可也。今
也天变频仍，地震辇毂，而君臣不闻警惧，朝廷不闻
咨访，人不能悟之，则天地能悟之，臣不知陛下于此
悟乎否乎？臣所谓言有事于无事之时者七也。自“频
年以来，两浙最近则先旱，江、淮则又旱，湖、广则又旱，
流徙者相续，道殣相枕，而常平之积，名存而实亡，入
粟之令，上行而下慢，静而无事，未知所以振救之，动
而有事，将何以为资耶？”臣所谓言有事于无事之时
者八也。古者足国裕民，惟食与货。今之所谓钱者，富
商、巨贾、阉宦、权贵皆盈室以藏之，“至于百姓三军之
用，惟破楮券尔。万一如唐泾原之师，因怒粝食，蹴而
覆之，出不逊语，遂起朱泚之乱”，可不为寒心哉！臣所
谓言有事于无事之时者九也。古者立国必有可畏，
非畏其国也，畏其人也。故苻坚欲图晋，而王猛以为
不可，谓“谢安、桓冲江左之望，是存晋者二人而已。”异
时名相如赵鼎、张浚，名将如岳飞、韩世忠，此金人所
惮也。近时刘珙可用则早死，张栻可用则沮死，万一
有缓急，不知可以督诸军者何人，可以当一面者何
人，而金人之所素惮者又何人？而或者谓人之有才
用而后见。臣闻之《记》曰：“苟有车必见其轼，苟有言必
闻其声。”今曰“有其人而未闻其可，将可相，是有车而
无轼，有言而无声也。”且夫用而后见，非临之以大安
危，试之以大胜负，则莫见其用也。平居无以知其人，
必待大安危、大胜负而后见成事，幸矣，万一败事，悔
何及耶？昔者谢元之北御苻坚，而郗超知其必胜；桓
温之西伐李势，而刘倓知其必败。盖元于履屐之间
无不当其任，温于蒱博不必得则不为；二子于平居
无事之日，盖必有以察其小而后信其大也，岂必大
用而后见哉？臣所谓言有事于无事之时者十也。愿
陛下超然远览，昭然远寤，勿矜圣德之崇高，而增其
所未能；勿恃中国之生聚，而严其所未备。勿以天地
之变异为适然，而法宣王之惧灾；勿以臣下之苦言
为逆耳，而体太宗之导“谏；勿以女谒近习之害政为
细故，而监汉、唐季世致乱之由；勿以仇雠之包藏为
无他，而惩宣、政晚年受祸之酷。”责大臣以通知边事
军务，如富弼之请；勿以东西二府异其心；委大臣以
荐进谋臣良将，如萧何所奇；勿以文武两途而殊其
辙；勿使赂宦者而得旄节，如唐大历之弊；勿使货近幸而得“招讨。如梁段凝之败，以重蜀之心而重荆、襄，
使东西形势之相接，以保江之心而保两淮，使表里
唇齿之相依。勿以海道为无虞，勿以大江为可恃，增
屯聚粮，治舰扼险，君臣之所咨访，朝夕之所讲求，姑
置不急之务，精专备敌之策，庶几上可消于天变，下
不堕于敌奸。”然天下之事，有本根，有枝叶。臣前所陈，
枝叶而已。所谓本根，则人主不可以自用。人主自用，
则人臣不任责，然犹未害也。至于军事，而犹曰“谁当
忧此，吾当自忧。”今日之事，将无类此？《传》曰：“水木有本
原。”圣学高明，愿益思其所本原者。

### 光宗绍熙四年地震

按《宋史光宗本纪》：“绍熙四年冬十月己酉夜，地震。庚
戌夜，地又震。十一月癸酉，地生毛。”

### 宁宗庆元六年地震

按：《宋史宁宗本纪》：“庆元六年十一月丙寅，东北地震。”

按：《五行志》：“庆元六年九月，东北地震，十一月甲子。”

地震东北方。

### 嘉定六年地震

按《宋史宁宗本纪》不载。　按《五行志》：嘉定六年四月，
行都地震。六月丙子，淳安县地震。

嘉定九年，地震。

按：《宋史宁宗本纪》：“嘉定九年二月辛亥，东西两川地
大震。三月乙卯又震，甲子又震，丁卯又震，壬申又震。
六月辛卯，西川地震，壬辰又震。冬十月癸亥，西川地
震，甲子又震。”

嘉定十年，地震。

按：《宋史宁宗本纪》：“十年二月庚申，地震。”

嘉定十四年，地震。

按：《宋史宁宗本纪》：“十四年春正月乙未，地震。五月丙
申，西川地震。”

### 理宗宝庆元年地震

按：《宋史理宗本纪》：“宝庆元年八月己酉，地震。”

### 嘉熙四年地震

按：《宋史理宗本纪》：“嘉熙四年十二月丙辰，地震，己未，
诏求直言。”

### 淳祐元年地震

按《宋史理宗本纪》不载。　按《五行志》。淳祐元年十二
月庚辰夜地震。

### 宝祐三年地震

按《宋史理宗本纪》，“宝祐三年五月辛酉，嘉定大雨雹。
与叙南同日地震。”　按《五行志》，宝祐三年，“蜀地震。”

### 度宗咸淳七年地震

按：《宋史度宗本纪》：“咸淳七年秋七月壬午，嘉定地震
者再。”

咸淳九年，地生白毛。

按《宋史度宗本纪》不载。　按《五行志》，九年，“江南平地
产白毛，临安尢多。”

咸淳十年，恭帝即位，地震。

按《宋史瀛国公本纪》：“咸淳十年七月即位，冬十月己
巳，闽中地震。”

### 恭帝德祐元年地震

按：《宋史瀛国公本纪》：“德祐元年三月乙亥，闽中地大
震。”